**Tervezési program, a Hévíz Széchenyi utca rekonstrukciójához**

Hévíz Város Önkormányzat Képviselő – testülete 248/2015.(IX.22.) határozatával döntött a Széchenyi utca fejlesztéséről, - mely országos közút (932/8 hrsz) elrendelte, a teljes rekonstrukcióhoz szükséges tanulmánytervek beszerzését, majd az engedélyes tervek elkészíttetését.

Hévíz város hosszú távú stratégiai célja 2030-ra Európa tíz legismertebb és legkedveltebb, magas minőségű, exkluzív szolgáltatáskínálatot nyújtó gyógyfürdőhelyének egyikévé válni.

Ehhez kapcsolódva:

* Magyarország Budapest melletti másik kiemelt jelentőségű, nemzetközileg is versenyképes turisztikai desztinációjához méltó szolgáltatási kínálat és arculat létrehozása, fenntartása
* Hévíz váljon a térségi komplex fejlesztési célok, így elsősorban a Közép-Európa gyógyászati és rekreációs központjává válás megvalósításának motorjává
* A város lakóhely funkcióinak erősítése, vonzó élet- és lakótér kialakítása

Hévíz azonban nem csak turisztikai desztináció, hanem közel 4 400 ember lakóhelye és a város munkaadói közel 2000 ezer embernek biztosítanak munkahelyet. E célcsoportok igényeinek kielégítése merőben más megközelítést igényel, azonban szem előtt kell tartanunk, hogy az itt lakók és a vendégek által használt városi területek és funkciók sok esetben ugyanazok, továbbá azt is, hogy a lakosok és a munkavállalók döntő többsége a turisztikai szektorban tevékenykedik, így a település turisztikai vonzerejét növelni célzó fejlesztések közvetlen hatással vannak mindennapjaikra.

Hévíz, mint lakóhely és élettér fejlesztését alapvetően a következő főbb irányok mentén tartjuk indokoltnak és szükségesnek:

* átfogó közlekedési fejlesztések végrehajtása: útfelújítás- és építési program valamint környezetbarát közösségi közlekedési rendszer kialakítása
* a helyi és térségi lakosok számára is használható újabb közösségi terek létrehozása
* zöld megoldások alkalmazása a városfejlesztési beavatkozások során a környezet megóvása, az erőforrások hatékony és takarékos felhasználása érdekében.

**Városrehabilitációs fejlesztések**

A település megújítása során a korábbi évtizedek spontán fejlődése következményeinek korrigálására, az egyes településrészek funkciók szerinti letisztítására, hasznosítására van szükség. Az elmúlt évek városrehabilitációs fejlesztéseimár elindították ezt a folyamatot, azonban ezek csak kezdeti lépéseknek tekinthetők. A komplex városrekonstrukciós törekvések közvetett célkitűzése olyan közösségi terek létrehozása, melyek a lakosság és a turisták számára megfelelő és széleskörű lehetőséget kínálnak a gazdag és változatos közösségi, társadalmi élethez.

A Széchenyi és egyéb kiemelt belvárosi utcák városképének fejlesztése szintén fontos célkitűzés, szorgalmazni kell a minél egységesebb arculat kialakítását, korlátozni kell a reklámfelületek tovább terjeszkedését az egységesebb városkép érdekében.

Hévíz közlekedési rendszere jelentős átalakítás előtt áll. Ezt egyrészt indokolják a városszerkezet adottságai, a már meglévő és a jövőben betelepítendő új funkciók generálta új/módosult forgalmi irányok valamint a tisztább, egészségesebb környezet iránti egyre fokozódó igény, mind a lakosság, mind a turisták részéről.

A közlekedési rendszer újrafogalmazásának fontos pontja a belvárosi gyalogosforgalom rendszerének kialakítása. A belváros rehabilitációja során folyamatosan bővülő gyalogosövezet vonatkozásában az egyes szolgáltatások, attrakciók egyértelmű útvonalvezetéssel való összekötése szükséges. A gyalogos közlekedési rendszer egyik kulcsa a belvárosba látogató, autóval érkező vendégek elsődleges választása, a Nagyparkoló burkolatának és a kapcsolódó, különböző irányú gyalogos felületek felújítása, amely önmagában is egyértelmű haladási irányokat mutat a gyalogosoknak.

**Környezeti infrastruktúra fejlesztése**

Az elmúlt évek során a város folyamatosan fejlesztette környezeti infrastruktúráját, amelynek eredményeképpen a közművek kiépítettsége a közelmúltban megvalósított fejlesztéseknek köszönhetően csaknem teljes.

A városi zöld infrastruktúra vonatkozásában az alábbi célok mentén kell továbbhaladni:

* Folytatni kell a városi csapadékvíz-elvezető rendszer korszerűsítését, bővítését, kiemelt figyelmet fordítva a Hévízi tó vízgyűjtő területére. Folytatni kell a csapadékvíz- és szennyvíz elvezető rendszerek szétválasztását, a régi vízvezeték rendszer cseréjét az egyéb közmű- és útrekonstrukciókkal összehangolva.
* A városi útfelújítási program egyes lépései során az érintett útvonalak közműhálózatának felújítása is meg kell, hogy történjen (szükség szerint), elsősorban az elavult környezeti infrastruktúra-elemek okozta szennyezések mérséklése, másrészt pedig a felújított burkolatok és kiegészítő elemeik élettartamának meghosszabbítása érdekében (minél régebben épült a közműrendszer adott területen, annál nagyobb az esélye a komolyabb meghibásodásnak, ami szinte minden esetben az útburkolat megbontását vonja maga után).

A városközponti területen a már jelenlévő funkciók erősítése indokolt – kiegészítve egyes, hangsúlyozni kívánt arculatformáló elemekkel. Kiemelt célkitűzés a belvárosban a hagyományos, fürdővárosi jelleg és hangulat kialakítása, a ténylegesen turisztikai övezetként funkcionáló területek egységbe foglalása az alábbi célkitűzések, fejlesztési prioritások mentén:

* A városközpontba érkező és azon áthaladó gépjármű-forgalom csökkentése, a közlekedési rend újragondolása
* A városközpont közlekedési helyzetének javítása komplex megközelítést igényel. Nem csupán a városrész területén megvalósuló beavatkozások határozzák azt meg, hanem – éppen a tehermentesítés igénye miatt – más városrészekben tervezett fejlesztések is.

A történelmi belváros stratégiai fontosságú tervezett fejlesztése a Széchenyi utca felújítása.

A város fő közlekedési ütőerének számító, jelentős gyalogos és gépjárműforgalmat bonyolító

Széchenyi utca felújítása, gyalogosbaráttá tétele kiemelt feladat. Ugyanakkor előrelátó tervezést igényel, mivel a város legforgalmasabb utcája, számos szolgáltatás érhető el azon keresztül, így egy elhúzódó, a forgalmat akadályozó, számos kellemetlenséget okozó felújítás az érintettek számára nehezen elfogadható.

Az utca jelenlegi állapota egy komplex rekonstrukciót követel meg, amely az alábbi főbb elemekből áll össze.

* a csapadékvíz-elvezetési rendszer felújítása: a csapadékvíz jelenleg az utca szélén futó lefedett árokban folyik el, amely terhelése meghaladja a befogadóképességét, így nagyobb keresztmetszetű, zárt csapadékelvezetési rendszer kiépítése szükséges
* az érintett ivóvízhálózat elöregedett, így annak egyidejű felújítása indokolt
* az utcakép rendezésére is, elsősorban a jelenlegi légkábelek föld alá vitelével és korszerű, energiahatékony és esztétikus kandeláberek kihelyezésével és az utca zöldfelületei minőségnek javításával, fák ültetésével
* burkolat-felújítás.

**Tervezési feladat**:

1. **Az Ady utca, csatlakozásától a Kölcsey utcáig út- és közműfelújítás a gyalogos és kerékpáros forgalom megoldásával.** **Hossza: 0+ 458 m**

Jelenleg: 6 m széles aszfaltozott út, két oldalon kavicsozott padkával, a déli oldalán 0.8 m széles aszfaltozott sáv található, mely a gyalogos forgalmat hivatott biztosítani. Az út bal oldalán kiépített csapadékvizes árok, mely önkormányzati tulajdon,a 932/1 önálló helyrajzi számmal rendelkező zöld sávban található.

A fejlesztéssel a kerékpározás biztosítása mellett, a csapadékvíz elvezetés zárt rendszerűvé tételével, a 932/1 hrsz-ú terület e szakaszára, egy gyalogos sétány is kialakíthatóvá válik, ami illeszkedik a hosszú távú elképzelésekhez.

A tervezési szakaszt érinti az út északi oldalán fekvő 932/4 hrsz. terület, ami jelenleg aszfaltozott, de alkalmas lenne arra, hogy a Hévízre érkező idegenek a nagyparkoló sarkában lévő információs irodában, vagy a kihelyezett térképen való tájékozódás idejére gépkocsival megálljanak. Itt jelenleg tábla tiltja a megállást.

Az erdősávval kísért szakaszon kiépített közvilágítás van, ami az elvárások szerinti felújításra szorul, biztosítva a megvilágítottságra vonatkozó előírásokat.

1. **A Kölcsey utcától a Vörösmarty utcai körforgalomig, teljes közmű rekonstrukció a villamos vezetékek föld alá süllyesztésével, új bekötések kialakításával, az ivó- szennyvíz- és csapadékvíz rendszer teljes cseréjével. Az ivóvíz vezeték cseréjének terveit a DRV elkészíttette. Az utcaszakasz hossza: 1+ 872 m.**

Jelenleg: A burkolat átlagos szélessége 9,00 m. A közterület szélessége változó, de átlagosan 19 m jellemző. Ezek a keresztmetszeti paraméterek adnak lehetőséget az utcában a kiemelt szegélyek közötti 7,50 m burkolatszélesség kialakítására, valamint az utca mindkét oldalán a zöldsávok kerékpárút, és sétányok kialakítására.

A forgalom csillapítása érdekében az úttengelyt el lehet húzni, majd egy rövidebb szakasz után vissza lehet téríteni a jelenlegi tengelyre. Középre egy két sziget is beépíthető, ezzel a kettő irány helyenkénti szétválasztásával lehet szebbé tenni az utcát. A parkolások megszüntetését vizsgálni kell, mert a szállodák megközelítése érdekében néhány helyen biztosítani kell a megállást, vagy időkorlátos parkolást tennénk lehetővé, például a forgalmas élelmiszer üzletek közelében.

1. **Javaslatok az utca új arculatának megformálására, ahol a kisváros arculata a belvárosi hangulatot tükrözi, a mai trendeknek megfelelően**.

Megrendelői elvárás a belváros hangulatához igazított, forgalomcsillapított utcakép kialakítása, ahol a kerékpározás, a kétoldali gyalogos forgalom, a pihenőszigetek kialakítása is helyet kap.

Részletes geodéziai felmérés után, többváltozatos vázlatterv készítése szükséges látványtervekkel, a továbbfejlesztések kiválasztása végett.

A forgalom csillapítást nem feltétlenül az úttengely elhúzásával kell elérni, lehet a gyalogátkelők szintbeli kiemelését is alkalmazni.

A helyi buszos közlekedést is lehetővé kell tenni, mert a tó melletti út lezárása esetén, megnövekedhet a forgalom.

1. **A zöldfelület kialakítása, figyelembe véve az utca forgalom csillapításának lehetőségét, a természetes anyaghasználatot.**

A Széchenyi utca déli oldalán található zöldsáv (Körforgalom és a Kölcsey utca között) van a legfeláldozhatóbb állapotban. Az alatta található beton fedlappal borított nyílt árok felett 30-40 cm földréteg van csak, melyben szenvednek a fák. A felső rész déli hársfasora vegyes életkorú, állapotú, feláldozható. Az alsó rész galagonya sora sem képvisel értéket. Az utcáról befolyó csapadékvíz elviszi a gyepes részt, jelentős cserje állománya sincs.

Az északi rész jelentősebb értéket képvisel. Rózsaágyait folyamatosan pótoltuk. A felső rész idős hársfasora a visszametszés ellenére jó állapotban van, kevés hiánnyal. Védelmük megfontolandó. A templom alól induló páfrányfenyő sor nagyon hosszú életű, kártevő, kórokozó nélküli, elegáns, szép fasor, most kezd kiteljesedni. Védendő érték.

A leendő zöldsávok, forgalomcsillapító szigetekkel kapcsolatban szeretném a tervező figyelmét felhívni a tervezett zöldterületek minimális életben tartható méretére. Ennek szélessége nem lehet 0,8 m alatti. Az ennél keskenyebb területekben a szegélyek bebetonozásával a “támasztó-beton” összeér, nincs vízelfolyási lehetőség. Fát ültetni csak 1 m-nél szélesebb zöldsávban lehet. Öntözőberendezés nélkül szép zöldfelületet nem lehet manapság fenntartani. Ehhez víz és áram csatlakozási lehetőség szükséges.